Valjala valla Põlluküla mehed ehitasid külale prügihoidla.
“Prügimajamõte tuli sellest, et nagunii oli meil plaanis teha oma prügikastile tee äärde varjualune, et prügivedajatel oleks lihtsam ka talvel prügikastile ligi pääseda,” rääkis Lembit Korb, lisades, et siis mõtlesid nad külavanemaga, et miks mitte teha juba majake kõigile küla prügikastidele. Idee tuli neil, vaadates vanu paadikuure randades.
“See maja on juba kasutuses ja meie külas ei näe enam üksikuid prügikaste sissesõiduteede ääres. Kõik, kes soovisid, said oma prügikastid prügimajja varju alla tuua, silma alt ära,” ütles Korb. Tema sõnul on ka prügivedajad neile tänulikud, sest nüüd jääb ära iga värava juures peatumine ja prügikastide vedamine.
Prügimaja ehitamiseks kulus nädal. Töösse oli kaasatud Lembit Korbi pere, tema vennapoeg ja naabripoiss. Ehitamine polnud Korbi sõnul ka eriti kulukas, kuna suurem osa sai tehtud taaskasutusmaterjalist.